《和郡侯咏雪》
宋代·魏野

时节初过打猎天，山河一色晓漫漫。
梁王宴罢樽犹湿，谢傅诗成墨未乾。
笔砚窗间宁觉夜，管弦堂上岂知寒。
须知祥瑞同霖雨，莫作梅花柳絮看。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。